Մարգարիտա Տերեխովա

Մարգարիտա Բորիսովնա Տերեխովա (ռուս.՝ Маргарита Борисовна Терехова, օգոստոսի 25, 1942(1942-08-25), Turinsk, Սվերդլովսկի մարզ, ՌԽՖՍՀ, ԽՍՀՄ), խորհրդային և ռուսական դերասանուհի, թատրոնի և կինոյի ռեժիսոր, Ռուսաստանի Դաշնության ժողովրդական արտիստ (1996), ԽՍՀՄ Պետական մրցանակի (1989) և Վասիլև եղբայրների անվան ՌԽՖՍՀ Պետական մրցանակի դափնեկիր (1979):


== Կենսագրություն ==
Մարգարիտա Տերեխովան ծնվել է Սվերդլովսկի մարզի Տուրինսկ քաղաքում՝ տեղի դրամատիկական թատրոնի դերասանների ընտանիքում։ Ավելի ուշ նրանց ընտանիքը տեղափոխվել է Ուզբեկստան։ Դպրոցն ավարտելուց հետո, 1959 թվականին ընդունվել է Տաշքենդի համալսարանի ֆիզիկա-մաթեմատիկական ֆակուլտետ և երկու տարի սովորելուց հետո հեռացել է համալսարանից ու մեկնել Մոսկվա։ Այնտեղ ընդունվել է Մոսխորհրդի անվան թատրոնին կից Յուրի Զավադսկու դպրոց-ստուդիան։ 1964 թվականին, ավարտելով, որպես դերասանուհի աշխատանքի է անցել Մոսխորհրդի անվան թատրոնում։
Վերը նշված թատրոնի բեմում նրա խաղացած դերերից են՝ Կլեոպատրա (Բեռնարդ Շոուի «Կեսար և Կլեոպատրա», 1964 թ.), Մարի (Հայնրիխ Բյոլի «Ծաղրածուի աչքերով», 1968 թ.), Սոնյա (Ֆեոդոր Դոստոևսկու «Ոճիր և պատիժ», 1971 թ.), Ելիզավետա (Լեոնիդ Զորինի «Թագավորական որս», 1977 թ.) և այլն։
1965 թվականին առաջին անգամ նկարահանվել է կինոյում՝ Ֆրունզե Դովլաթյանի «Բարև, ես եմ» կինոնկարում կատարելով Տանյայի դերը։ Նրա հաջորդ, առավել հայտնի ֆիլմերից են՝ «Ալիքների վրայով վազողը» (1967 թ.), «Բելոռուսական կայարան» (1970 թ.), «Հայելի» (1974 թ.) և այլ ֆիլմեր։ Մարգարիտա Տերեխովան հատկապես մեծ ճանաչում ձեռք բերեց «Շունը դեզի վրա» (1977 թ.), «Դ՛Արտանյանը և երեք հրացանակիրները» (1978 թ.) և «Բարեպաշտ Մարթան» (1980 թ.) երաժշտական հեռուստաֆիլմերում խաղացած դերերով։
2005 թվականին, որպես սցենարիստ և ռեժիսոր, հանդես է եկել Անտոն Չեխովի ստեղծագործության հիման վրա նկարահանված «Ճայը» կինոնկարով, որտեղ կատարել է Իրինա Արկադինայի դերը։ Այդ նույն թվականից, հիվանդության պատճառով նա այլևս չի խաղացել ոչ թատրոնում և ոչ էլ կինոյում։ Ըստ նրա երեխաների, դերասանուհին խնդիրներ ունի հիշողության հետ և տառապում է Ալցհայմերի հիվանդությամբ։
2012 թվականին, դերասանուհու 70-ամյակի կապակցությամբ, նրան շնորհվել է դիպլոմ՝ «Բոլոր ժամանակների դերասանուհի» և պատվավոր մրցանակ՝ կինեմատոգրաֆում ունեցած ներդրումների համար։


== Անձնական կյանք ==
Մարգարիտա Տերեխովայի առաջին ամուսինը Ռուսաստանի վաստակավոր արտիստ Վյաչեսլավ Բուտենկոն էր (1964-1967 թթ.): Երկրորդ անգամ ամուսնացել է Բուլղարիայի ժողովրդական արտիստ Սավա Խաշիմովի հետ (1967-1969 թթ.): Դերասանուհու երրորդ ամուսինը ռեժիսոր Գեորգի Գավրիլովն էր (1980-1995 թթ.):
Մարգարիտա Տերեխովայի դուստրը դերասանուհի Աննա Տերեխովան է, իսկ որդին՝ դերասան, նկարիչ Ալեքսանդր Տերեխովը։ Պաշտոնապես նրա որդու հայրը Գեորգի Գավրիլովն է, սակայն մամուլում հաճախ հաղորդվում է, որ Ալեքսանդրի հայրը տաջիկ գործարար և քաղաքական գործիչ Սայֆիդդին Տուրաևն է։ Վերջինս հերքում է այդ փաստը, սակայն «Ճայը» ֆիլմում Ալեքսանդրը նկարահանվել է Տուրաև ազգանունով։
Մարգարիտա Տերեխովան ունի ազնվականական ծագում և լեհական արմատներ։


== Պարգևներ և մրցանակներ ==
1976 - ՌԽՖՍՀ վաստակավոր արտիստ
1979 - ՌԽՖՍՀ Պետական մրցանակ
1989 - ԽՍՀՄ Պետական մրցանակ
1991 - Գրան-պրի՝ Սան Ռեմոյի հեղինակային ֆիլմերի միջազգային կինոփառատոնում
1992 - Ռուանի Հյուսիսային երկրների միջազգային կինոփառատոնի մրցանակը
1993 - Բրյուգգեի միջազգային կինոփառատոնի մրցանակը
1996 - Ռուսաստանի Դաշնության ժողովրդական արտիստ
2002 - Սվերդլովսկի մարզի Տուրինսկի շրջանի պատվավոր քաղաքացի
2012 - «Մոսկովյան պրեմիերա» կինոփառատոնի դիպլոմ և պատվավոր մրցանակ
2013 - Ռուսաստանի Դաշնության «Պատվո շքանշան»


== Ֆիլմագրություն ==


== Ծանոթագրություններ ==